Хьеший дегайовхо йолуш а бара иштта къамел х1усамдегара хаза, х1унда аьлча, хатта а хаьттина, кху махкахь, халкъалахь дика вевзаш волу къонаха Эвтархойн Ахбмад волча биссинера уьш. Амма царах цхьаннан ц1е Эвтархойн Ахьмада яккхар царна тамашийна хийтира. Амма Ахьмадах и хьул а дина, шаьш беана некъ бовзийтира Таркхойн Шовхала: «Цхьа к1ира хьалха тхан юьртара говрийн рема йиъна. Тхо Г1ебартахь а, Хирийчохь а хилла, амма цхьана кеапара лар цахааели тхуна. Цунна даьхкина тхо Нохчийчу. Тхуна хаьа кхузахь хьан болу ларам, меттигерачу адамо хьоьга ладуг1ий. Цундела оха сатуьйсу и рема схьалохуш ахь тхайна г1о даре. Тхо декхарийлахь долуш дуьсур долуш нах а дац, нагахь Таркхахь хьан г1уллакх хилахь и тхайна т1е а лоцу оха».